NWU besluit oor Theo Venter se uitlatings | Maroela Media
Die Noordwes-Universiteit (NWU) het besluit om nie stappe te doen teen die politieke ontleder Theo Venter nie.
Louis Jacobs, woordvoerder van die universiteit, het gesê die dekaan van die fakulteit van dié universiteit se sakeskool het met Venter in gesprek getree oor die uitlatings.
"Venter het erken daar is sensitiwiteit en morele kwessies wat verband hou met enige vergelykings tussen leierskap tydens apartheid en die demokratiese era."
Jacobs het gesê die universiteit waardeer akademiese vryheid en die deelname van sy akademici in openbare diskoers, terwyl dit terselfdertyd verseker dat die waardes van die demokrasie deur alle lede van die NWU-gemeenskap gehandhaaf en gerespekteer word.
Venter het die uitlatings op 5 Junie tydens 'n gesprek op RSG gemaak. Umkhonto weSizwe se militêreveteranevereniging het Venter se kop geëis ná die debatgesprek met dié organisasie se woordvoerder, Carl Niehaus.
Niehaus het teruggekap en gesê dit is 'n geweldige aanklag teen Venter self as hy bereid is om so iets te sê. Hy het gesê hy is absoluut geskok dat die politieke ontleder bereid is om 'n vergelyking te maak tussen Zuma en apartheidsleiers en rassiste "wat absolute menseregteverkragting in Suid-Afrika gepleeg het". Hy het verder gesê Venter se uitlatings is vir hom 'n bewys dat hy nog nie "gerehabiliteer" is nie en aan die verlede vasklou.
Niehaus het daarna 'n mediaverklaring namens Kebby Maphatsoe, die MKMVA-president, uitgereik en gesê om Zuma met apartheidsleiers te vergelyk, is nie net uiters onsensitief nie, maar ook ongebreidelde rassisme.
Die MKMVA het gelas dat 'n amptelike ondersoek teen Venter ingestel word en dat die universiteit hom hangende die afhandeling daarvan skors. Die organisasie het ook gedreig om 'n klagte van rassisme en haatspraak teen Venter by die Suid-Afrikaanse menseregtekommissie in te dien.
Prof. Dan Kgwadi, visekanselier van die NWU, het vroeër gesê enige aantygings wat gemaak word teen 'n persoon wat met die universiteit geassosieer kan word, moet bekyk word.
Ag asseblief! Een van die dae gaan jy niks meer kan sê nie. Geen eie opinies mag hê nie, want die waarheid maak seer. Mense moet asseblief meer emosioneel volwasse begin optree en dinge debatteer waarmee hulle nie saamstem nie. Nie histereis met fake outrage reageer op enigiets wat ruik na kritiek nie!
Ja ek sien jy mag net iets sê as jy die regering se diskoers ondersteun andersins moet jy jou mond hou.Ek sien gister op ENCA byvoorbeeld die aanbieder het eenvoudig geweier om MNET se bevinding te aanvaar oor die Ashwin kwessie,hy het feitlik daarop aangedring dit was rassisme.Ten minste kan n mens nie sê elke dag in hierdie derderangse Piesangrepubliek is nie interesant nie!
Kommetators moet maar net weier om saam mense soos Carl Niehaus in gesprek te voer. Jy weet dat so persoon se objektiewiteit verdag is.
Dit was nie "uitlatings" nie – dit was 'n akademikus se evaluasie van die bestuursvermoe en ekonomiese vaardigheid van 'n aantal leiers. Geen gek kan beweer Zuma se rekord is goed in die verband nie.
Ek is bly dat hy onskuldig bevind is.
Nog iets: Daar mag gesê word dat alles apartheid se skuld is, maar sodra ons sê dat dinge wat in die land verkeerd gaan, nié apartheid se skuld is nie, dan is jy in die moeilikheid…